ส่วนที่ 1 : ข้อมูลสรุป

บริษัท บ้านปู จำกัด (มหาชน) (“บริษัทฯ”) เป็นบริษัทที่ดำเนินธุรกิจเกี่ยวกับพลังงาน
โดยมีธุรกิจหลักที่สำคัญ คือ ธุรกิจถ่านหินและธุรกิจไฟฟ้า

1.  ธุรกิจผลิตและจำหน่ายถ่านหิน – ปัจจุบันบริษัทฯ มีกำลังการผลิตรวม 25 ล้านตันต่อปี
    และมีปริมาณทรัพยากร (Resources) และสำรองถ่านหิน (Reserves) รวมทั้งสิ้น
    1,660.6 ล้านตัน และ 339.5 ล้านตัน ตามลำดับ โดยบริษัทฯ
    มีเหมืองผลิตถ่านหินทั้งในสาธารณรัฐอินโดนีเซีย ประเทศไทย และสาธารณรัฐประชาชนจีน
    ดังนี้

    -   เหมืองถ่านหินในสาธารณรัฐอินโดนีเซีย มี 4 เหมือง และ 1 แหล่ง
        และมีกำลังการผลิตรวม 23 ล้านตัน ได้แก่ เหมืองอินโดมินโค (Indominco)
        เริ่มทำการผลิตในเชิงพาณิชย์ตั้งแต่ปี พ.ศ. 2540 มีกำลังการผลิต 13 ล้านตันต่อปี
        เหมืองคิทาดิน (Kitadin) เริ่มทำการผลิตในเชิงพาณิชย์ตั้งแต่ปี พ.ศ. 2527
        มีกำลังการผลิต 2 ล้านตันต่อปี เหมืองโจ-ร่ง (Jorong)
        เริ่มทำการผลิตในเชิงพาณิชย์ตั้งแต่ปี พ.ศ. 2542 มีกำลังการผลิต 3 ล้านตันต่อปี
        และเหมืองทรูบาอินโด (Trubaindo) เริ่มทำการผลิตเดือนพฤษภาคม พ.ศ. 2548
        มีกำลังการผลิต 5 ล้านตันต่อปี นอกจากนี้ยังมีแหล่งถ่านหินบารินโต (Bharinto)
        ซึ่งอยู่ระหว่างขั้นตอนการศึกษาความเป็นไปได้ในเชิงพาณิชย์และการสำรวจ
        โดยทั้งหมดนี้ตั้งอยู่บนเกาะกาลิมันตัน

    -   เหมืองถ่านหินในประเทศไทย มี 2 เหมือง ได้แก่ เหมืองลำปาง จังหวัดลำปาง
        และเหมืองเชียงม่วน จังหวัดพะเยา มีกำลังการผลิตรวม 2 ล้านตัน

-   เหมืองถ่านหินในสาธารณรัฐประชาชนจีน ได้แก่ เหมืองถ่านหินต้าหนิง (Daning)
    และเหมืองถ่านหินเฮ่อปี้ (Hebi)

-   BP Overseas Development Co., Ltd. (บริษัทย่อยของบริษัทฯ) ได้ร่วมลงทุนในบริษัท
    Asian American Coal Inc. (AACI)
    ซึ่งเป็นบริษัทที่ดำเนินธุรกิจเหมืองถ่านหินในสาธารณรัฐประชาชนจีนตั้งแต่ปี พ.ศ. 2546 โดย
    ณ วันที่ 31 ธันวาคม พ.ศ. 2550 BP Overseas Development Co., Ltd.
    มีสัดส่วนการถือหุ้นร้อยละ 21.67 ทั้งนี้บริษัท AACI ได้ร่วมลงทุนในบริษัท Shanxi Asian
    American-Daning Energy Co., Ltd. (SAADEC)
    เพื่อดำเนินการผลิตและจำหน่ายถ่านหินจากเหมืองถ่านหินต้าหนิง (Daning)
    ซึ่งอยู่ในมณฑลซานซี (Shanxi) โดยมีสัดส่วนการถือหุ้นที่ร้อยละ 56 เหมืองต้าหนิง
    (Daning) ได้เริ่มทำการผลิตในเชิงพาณิชย์ตั้งแต่ปี พ.ศ. 2548
    และมีกำลังการผลิตถ่านหินประมาณ 5.5 ล้านตันต่อปี ผลการผลิตถ่านหินในปี พ.ศ. 2550
    อยู่ที่ 3.1 ล้านตัน

-   Banpu Mineral Company Limited (เป็นบริษัทย่อยของบริษัทฯ) ได้ร่วมทุนกับ Hebi
    Coal and Electricity Co., Ltd. (HCEC) จัดตั้งบริษัท Hebi Zhong Tai Mining
    Co., Ltd. เพื่อดำเนินธุรกิจผลิตและจำหน่ายถ่านหิน โดยถือหุ้นในสัดส่วนร้อยละ 40 และ
    60 ตามลำดับ ปัจจุบันเหมืองเฮ่อปี้ (Hebi) มีกำลังการผลิต 1.5 ล้านตันต่อปี ณ วันที่ 31
    ธันวาคม พ.ศ.2550 มีปริมาณสำรองถ่านหินอยู่ประมาณ 31.7 ล้านตัน
    และมีพื้นที่ส่วนขยายที่มีปริมาณสำรองประมาณ 50 ล้านตัน ผลการผลิตถ่านหินในปี พ.ศ. 2550
    อยู่ที่ 1.4 ล้านตัน

-   โครงการผลิตก๊าซมีเธนในเหมืองถ่านหิน (Coal-bed Methane)

  บริษัท BP Overseas Development Co., Ltd. (บริษัทย่อยของบริษัทฯ)
  ได้เข้าไปลงทุนในบริษัท Asian American Gas, Inc. (AAGI) ในปี พ.ศ. 2549
  ซึ่งจัดตั้งขึ้นเพื่อดำเนินธุรกิจสำรวจและผลิตก๊าซมีเธนในเหมืองถ่านหินหรือที่เรียกว่า Coal-bed
  Methane ในสาธารณรัฐประชาชนจีน โดยมีสัดส่วนการลงทุนร้อยละ 21.29 ณ วันที่ 31
  ธันวาคม พ.ศ. 2550 สัดส่วนการลงทุนลดลงเหลือร้อยละ 17.03
  เนื่องจากมีผู้ถือหุ้นรายใหม่เข้ามาลงทุนเพิ่ม ปัจจุบันบริษัท AAGI
  อยู่ระหว่างพัฒนาโครงการก๊าซมีเธนในเหมืองถ่านหินอยู่ 2 โครงการ ได้แก่ โครงการพานจวง
  (Panzhuang) และโครงการหม่าปี้ (Mabi) ซึ่งอยู่ในมณฑลซานซี บริษัท AAGI
  มีสัดส่วนการลงทุนในโครงการดังกล่าวร้อยละ 50 และ 70 ตามลำดับ

2.  ธุรกิจไฟฟ้าบริษัทฯ มีการลงทุนทั้งในประเทศไทยและในสาธารณรัฐประชาชนจีน ดังนี้

-   ธุรกิจไฟฟ้าในประเทศไทย บริษัทฯ มีการลงทุนอยู่ 2 โครงการ ได้แก่ โรงไฟฟ้าบีแอลซีพี
    บริษัทฯ ถือหุ้นร้อยละ 50 ของทุนชำระแล้ว (โดยผ่านบริษัท บ้านปู โคล เพาเวอร์ จำกัด
    ที่บริษัทฯ ถือหุ้นร้อยละ 99.99) ในบริษัท บีแอลซีพี เพาเวอร์ จำกัด (BLCP)
    ซึ่งเป็นโรงไฟฟ้าขนาด 1,434 เมกะวัตต์ ใช้ถ่านหินคุณภาพดีเป็นเชื้อเพลิง
    ตั้งอยู่ที่นิคมอุตสาหกรรมมาบตาพุด จังหวัดระยอง
    โดยได้เปิดดำเนินการในเชิงพาณิชย์สำหรับหน่วยการผลิตที่หนึ่ง เมื่อเดือนตุลาคม พ.ศ. 2549
    มีกำลังการผลิต 717 เมกะวัตต์ และหน่วยการผลิตที่สองเปิดดำเนินการได้ในเดือน กุมภาพันธ์
    พ.ศ. 2550 มีกำลังการผลิต 717 เมกะวัตต์ นอกจากนี้บริษัทฯ ได้ลงทุนในบริษัท
    ผลิตไฟฟ้าราชบุรีโฮลดิ้ง จำกัด (มหาชน) (Ratch) ในสัดส่วนร้อยละ 14.99

-   ธุรกิจไฟฟ้าในสาธารณรัฐประชาชนจีน บริษัทฯ
    ได้มีการขยายการลงทุนเข้าสู่ธุรกิจไฟฟ้าในสาธารณรัฐประชาชนจีน
    เป็นการลงทุนในกิจการโรงไฟฟ้าพลังงานความร้อนร่วม (Combined Heat and Power)
    ในแถบภาคเหนือของสาธารณรัฐประชาชนจีนเมื่อเดือนมีนาคม พ.ศ. 2549 ในมณฑลเหอเป่ย
    2 แห่ง และมณฑลซานตง 1 แห่ง โดยมีกำลังการผลิตกระแสไฟฟ้ารวม 248 เมกะวัตต์
    และมีกำลังการผลิตไอน้ำ 798 ตันต่อชั่วโมง

ผลการดำเนินงานของบริษัทฯ และบริษัทย่อยสิ้นสุดวันที่ 31 ธันวาคม พ.ศ. 2550
มีรายได้จากการขายรวมจำนวน 32,442 ล้านบาท ลดลงจากงวดเดียวกันของปีก่อนจำนวน 936
ล้านบาท หรือลดลงร้อยละ 3 และมีผลกำไรสุทธิรวมจำนวน 6,654 ล้านบาท
เพิ่มขึ้นจากงวดเดียวกันของปีก่อนจำนวน 3,044 ล้านบาท หรือเพิ่มขึ้นร้อยละ 84 มีสินทรัพย์รวม
65,051 ล้านบาท หนี้สินรวม 26,554 ล้านบาท และส่วนของผู้ถือหุ้นรวม 38,497 ล้านบาท

บริษัทฯ ได้จัดระบบภายในองค์กรให้มีกระบวนการกำกับดูแลกิจการที่ดี โดยมีคณะกรรมการตรวจสอบ
คณะกรรมการบรรษัทภิบาลและสรรหา
และคณะกรรมการกำหนดค่าตอบแทนเพื่อสนับสนุนการบริหารงานการจัดการด้วยความโปร่งใสและตรวจสอบได้
มีการสื่อสารกับผู้ถือหุ้น นักลงทุน และนักวิเคราะห์อย่างสม่ำเสมอด้วยข้อมูลที่ถูกต้องและเพียงพอ
เพื่อให้เกิดผลประโยชน์สูงสุดแก่ผู้ถือหุ้นและนักลงทุน ตลอดจนบริษัทฯ
มีนโยบายในการดำเนินธุรกิจที่เป็นประโยชน์ต่อเศรษฐกิจและสังคม
โดยให้ความสำคัญกับการดูแลรักษาสิ่งแวดล้อมและความปลอดภัยจากการทำงาน ด้วยทุนทรัพย์บริษัทฯ
ตลอดจนให้ความร่วมมือกับรัฐชุมชนอย่างเคร่งครัดต่อเนื่อง
และปฏิบัติตามกฎหมายข้อบังคับที่เกี่ยวข้องอย่างครบถ้วน